MIDI
MIDI (akronüüm ingliskeelsest fraasist Musical Instrument Digital Interface, muusikainstrumendi digitaalne liides) on 1981. aastal loodud andmevahetusprotokoll, mis võimaldab elektroonilistel muusikainstrumentidel, arvutitel ja teistel seadmetel omavahel suhelda, üksteist juhtida ja sünkroonida. Eelduseks on, et seadmetel on MIDI-liides, mistõttu nad toetavad MIDI standardit ja nende vahel on MIDI-ühendus (standardne MIDI-kaabel või näiteks USB-MIDI kasutajaliides) või WIDI-ühendus ("traadita" MIDI ehk Wireless MIDI). MIDI-ks nimetatakse ka kaabli või WIDI kaudu edastatavat MIDI teavet. MIDI standard käsitleb digitaalsed käske – sündmuste teateid ja nende edastamist, mis hõlmab teavet näiteks tempo, helikõrguse, oktavi, helitugevuse, modulatsiooni, helipanoraamis paiknemise jne kohta. MIDI on alates oma ilmumisest 1983. aastast saanud levinud standardiks muusikariistade (näiteks elektroonilised klahvpillid, kitarriprotsessorid, trummimasinad, sekventserid jne) juhtimisel ja sünkroonimisel.